พบแคมป์ใหญ่ ที่พัก โรฮีนจา สร้างบนเขาแก้ว มีโรงนอน 20 หลัง (ชมคลิป)
พบแคมป์ใหญ่ที่พักโรฮีนจา ที่ขบวนการค้ามนุษย์สร้างไว้บนเขาแก้วชายแดนด้าน อ.สะเดา จ.สงขลา หลังทหารใช้ ฮ.บินลาดตระเวน ต้องเดินเท้าขึ้นเขาไปร่วม 2 ชม. มีโรงนอนถึง 20 หลัง โรงครัว เครื่องปั่นไฟจุคนได้ 1,500 คน ขณะที่ ตร.ออกหมายจับอีก 10 คน     ,เมื่อเวลา 09.00 น. วันที่ 12 พ.ค. 58 พ.อ.จตุพร กลัมพสุต รอง ลธ.กอ.รมน.ภาค 4 ส่วนหน้า นำเจ้าหน้าที่ออกตระเวนทางอากาศโดยใช้เฮลิคอปเตอร์ บินสำรวจเหนือบริเวณเทือกแก้ว บ้านตะโละ หมู่ 8 ต.ปาดังเบซาร์ อ.สะเดา จ.สงขลา พบแคมป์ที่พักชาวโรฮีนจา ที่ขบวนการค้ามนุษย์ได้สร้างเพื่อหลบสายตาเจ้าหน้าที่ อยู่ในพิกัด พีเอช 340440 ห่างจากพรมแดนประเทศมาเลเซีย ประมาณ 500 เมตร และห่างจุดที่พบแคมป์และหลุมฝังศพ 32 หลุม ประมาณ 5 กิโลเมตร ไปทางทิศเหนือ ใกล้เขตรอยต่อ จ.สตูล เป็นแคมป์ขนาดใหญ่ 1 แห่ง และแคมป์อื่นๆ ในจุดเดียวกันอีกประมาณ 4 แห่ง,ทั้งนี้ หลังจากเจ้าหน้าที่ฝ่ายทหารบินสำรวจพบเป้าหมายจุดที่พักชาวโรฮีนจาแล้ว พ.อ.จตุพร กลัมพสุต กอ.รมน ภาค 4 ส่วนหน้า พร้อมเจ้าหน้าที่ทหารพราน ตชด.437 ศพฐ.9 และเจ้าหน้าที่นิติวิทยาศาสตร์ค่ายอิงคยุทธบริหาร ได้นำสุนัขสงคราม 3 ตัว ออกค้นหาด้วยการเดินเท้าจากบริเวณเชิงเขาซึ่งเป็นป่ารกทึบสูงชัน ผ่านต้นไม้ขนาดใหญ่ และลำธาร ใช้เวลาประมาณ 2 ชั่วโมง จึงพบค่ายที่พักขนาดจุคนประมาณ 1,000-1,500 คน สร้างด้วยต้นไม้และไม้ไผ่ หลังคามุงแฝก มีผ้าคลุมทับ,โดยบริเวณแคมป์ใหญ่ ประกอบด้วยโรงเรือนนอนจำนวน 20 หลัง โรงครัว 3 หลัง มีระบบน้ำประปาธรรมชาติที่ต่อมาจากลำธาร และยังพบเครื่องปั่นไฟ พร้อมเสบียงที่ยังหลงเหลืออยู่จำนวนมาก มีตัวเลขจดไว้ระบุว่า มีชาวโรฮีนจามาพักอยู่ 992 คน ส่วนแคมป์ที่เหลือ ต้องรอการตรวจสอบในวันพรุ่งนี้,พ.อ.จตุพร กล่าวว่า เบื้องต้นได้มีการค้นพบแคมป์ที่พักชาวโรฮีนจา เป็นที่พักร้าง เนื่องจากไม่พบชาวโรฮีนจา คาดว่าคงเพิ่งย้ายออกไปไม่นาน ยังพบกล่องนมยูเอชทีหลายกล่อง แสดงว่าในแคมป์ต้องมีเด็กอยู่ด้วย จึงได้จัดชุดออกติดตาม ประกอบด้วยทหารพราน ตชด. และเจ้าหน้าที่ป่าไม้จำนวนหนึ่ง ออกเดินเท้าบนเทือกเขาแก้วขนานพรมแดนไทย-มาเลเซีย คาดว่าน่าจะหลบหนีไปทาง จ.สตูล เพื่อให้ความช่วยเหลือชาวโรฮีนจาที่ยังรอดชีวิต ซึ่งขณะนี้เจ้าหน้าที่ทั้งหมดยังไม่กลับออกมา,อย่างไรก็ตาม เนื่องจากสภาพป่ามีความสมบูรณ์และบางส่วนมีการบุกรุกปลูกยางพารา ทำให้นักข่าวของ นสพ.เดลินิวส์ และเจ้าหน้าที่ทหารพรานหลงป่า กว่าจะกลับลงมาพบกับกลุ่มเจ้าหน้าที่ทั้งหมดในจุดที่พัก ก็เป็นเวลาเกือบ 3 โมงเย็น ส่วนชุดเจ้าหน้าที่ ศพฐ. 9 และนักข่าวไทยรัฐได้เดินทางกลับไปจุดที่จอดรถ ก็หลงป่าหาทางออกไม่เจอเป็นเวลาเกือบ 2 ชั่วโมง,ด้าน พล.ต.ต.อำพล บัวรับพร ผบก.ภ.จ.สงขลา เปิดเผยว่า วันนี้ได้มีการออกหมายจับผู้ต้องหาที่เกี่ยวข้องกับคดีค้ามนุษย์อีก 11 คน พร้อมจัดชุดเจ้าหน้าที่ชุดสืบสวนออกติดตามผู้ต้องหาไปที่ จ.กระบี่ และ จ.สตูล แล้ว,ผู้สื่อข่าวรายงานล่าสุด สำหรับผู้ต้องหา 10 คน ที่ถูกออกหมายจับ ประกอบด้วยนายโปเซี่ย หรือโกเซี่ย อังโชติพันธุ์, นายมาเลย์ โต๊ะดิน, นายอนัส หะยีมะแซ, นายชาคริต หลงสาม๊ะ, นายหมาดสอาด ใจดี, นายสถิต แหมถิ่น, นายสมพล อาดำ, นายสมรรถชัย ฮะหมัด, นายสมบูรณ์ สันโด และนายวุฒิ วุฒิประดิษฐ์ รวมเป็นที่ออกหมายจับ 61 คน จับกุมแล้ว 11 คน มอบตัว 7 คน อายัด 1 คน ยังเหลืออีก 42 คน.
พบแคมป์ใหญ่ที่พักโรฮีนจา ที่ขบวนการค้ามนุษย์สร้างไว้บนเขาแก้วชายแดนด้าน อ.สะเดา จ.สงขลา หลังทหารใช้ฮ.บินลาดตระเวน ต้องเดินเท้าขึ้นเขาไปร่วม2ชม. มีโรงนอนถึง20หลัง โรงครัว เครื่องปั่นไฟจุคนได้1,500คน ขณะที่ตร.ออกหมายจับอีก10คน.
โรฮินจา,ค้ามนุษย์,แคมป์ใหญ่,ที่พัก,เขาแก้ว,กอ.รมน.ภาค 4 ส่วนหน้า,จตุพร กลัมพสุต,ปาดังเบซาร์,สะเดา,สงขลา,ข่าว,ข่าวสังคม,ข่าวภูมิภาค,ไทยรัฐออนไลน์